Πληροφορίες: Δημήτρης Λογαράς

**Αθήνα:** 18.06.2018

**Αρ. Πρωτ.:** 799

**ΠΡΟΣ:-κ. Π. Σκουρλέτη, Υπουργό Εσωτερικών**

**-κα Θ. Φωτίου, Αναπληρώτρια Υπουργό Εργασίας, Κοινωνικής Ασφάλισης**

**και Κοινωνικής Αλληλεγγύης**

**«Άμεση επίλυση προβλημάτων για την ανεμπόδιστη συμμετοχή των ατόμων με αναπηρία στα ΚΔΑΠ - ΜΕΑ της χώρας»**

***Αξιότιμε κύριε Υπουργέ,***

***Αξιότιμη κυρία Αναπληρώτρια Υπουργέ,***

Με το παρόν η Εθνική Συνομοσπονδία Ατόμων με Αναπηρία (Ε.Σ.Α.μεΑ.) επιθυμεί να αναφερθεί στα προβλήματα που αντιμετώπισαν τις τελευταίας ημέρες, κατά την υποβολή των ηλεκτρονικών αιτήσεών τους, ωφελούμενοι της υπ. αριθ. 5180/14.06.2018 *«Πρόσκλησης Εκδήλωσης Ενδιαφέροντος για την υλοποίηση πράξεων στο πλαίσιο της δράσης ‘Εναρμόνιση Οικογενειακής & Επαγγελματικής Ζωής’»* Έτους 2018 – 2019 που είναι γονείς παιδιών με αναπηρία άνω των 18 ετών. Εξαιτίας αυτών των προβλημάτων η Ε.Σ.Α.μεΑ. έγινε αποδέκτης σωρείας παραπόνων και αρνητικών σχολίων.

Πιο συγκεκριμένα**,** για την υποβολή των ηλεκτρονικών αιτήσεων, απαιτούνταν οι ωφελούμενοι με παιδιά με αναπηρία άνω των 18 ετών να προσκομίσουν *«αποδεικτικό έγγραφο ορισμού δικαστικού συμπαραστάτη*», με αποτέλεσμα το κίνδυνο αποκλεισμού από τα ΚΔΑΠ – ΜΕΑ της χώρας ενός μεγάλου αριθμού ατόμων με αναπηρία. Αξίζει να αναφερθεί ότι το συγκεκριμένο αποδεικτικό που αναφέρεται στις *«οδηγίες συμπλήρωσης της ηλεκτρονικής αίτησης συμμετοχής»* της ΕΕΤΑΑ δεν συνάδει με τη σχετική Πρόσκληση, εφόσον σε αυτήν δεν έχει συμπεριληφθεί καμία τέτοια προϋπόθεση. Μάλιστα σύμφωνα με την παρ. 1 του άρθρου 7 της σχετικής ΚΥΑ (αριθ. 61054/08.06.2018) η Πρόσκληση οφείλει να περιλαμβάνει το σύνολο των προϋποθέσεων συμμετοχής. Συνεπώς ότι δεν περιλαμβάνεται σε αυτήν, δεν μπορεί να ζητείται ως δικαιολογητικό.

Στο σημείο αυτό αξίζει να επισημανθεί ότι η διαδικασία της δικαστικής συμπαράστασης:

-δεν αφορά όλες τις κατηγορίες αναπηρίας και όλα τα άτομα με αναπηρία άνω των 18 ετών. Κάθε περίπτωση κρίνεται ατομικά.

-είναι χρονοβόρα, υψηλού κόστους, επίπονη και ψυχοφθόρα και για αυτό το λόγο πολλοί γονείς ατόμων με αναπηρία μέχρι σήμερα δεν έχουν προχωρήσει σε αυτήν.

-όπως ισχύει και εφαρμόζεται σήμερα, έρχεται σε αντίθεση με ό,τι ορίζει το άρθρο 12 της Σύμβασης των Ηνωμένων Εθνών για τα δικαιώματα των ατόμων με αναπηρία, την οποία η χώρα μας κύρωσε με τον ν.4074/2012, καθιστώντας την μέρος του εθνικού θεσμικού μας πλαισίου.

**Παρόλο που έχουμε ενημερωθεί ότι το εν λόγω ζήτημα έχει ήδη επιλυθεί, ζητούμε η ΕΕΤΑΑ να προβεί άμεσα στην έκδοση σχετικής ανακοίνωσης προκειμένου να ενημερωθούν όλοι οι ωφελούμενοι και να μην υπάρξουν παρανοήσεις. Επιπρόσθετα, η ΕΕΤΑΑ οφείλει να προχωρήσει και σε διόρθωση των οδηγιών συμπλήρωσης της ηλεκτρονικής αίτησης.**

Επιπρόσθετα, στην Πρόσκληση και στις οδηγίες συμπλήρωσης της αίτησης αναφέρεται ότι για την πιστοποίηση της αναπηρίας οι ωφελούμενοι οφείλουν να προσκομίζουν βεβαίωση ΚΕΠΑ. Αξίζει να επισημανθεί ότι η συγκεκριμένη προϋπόθεση αποκλείει έναν μεγάλο αριθμό ατόμων με αναπηρία που έχουν πιστοποιητικά αναπηρίας σε ισχύ από άλλες επιτροπές, ήτοι εκτός ΚΕΠΑ. Άλλωστε στην υπ. αριθ. πρωτ. Φ80000/οίκ.30002/1896/14.12.2011 *«Ισχύς αποφάσεων προσδιορισμού ποσοστών αναπηρίας εκδοθεισών πριν την ημερομηνία έναρξης λειτουργίας του ΚΕΠΑ»*, αναφέρεται ότι «*οι αποφάσεις χορήγησης ποσοστών αναπηρίας, οι οποίες έχουν εκδοθεί πριν την 1/9/2011 από τις Α/βάθμιες Υγειονομικές Επιτροπές των νομαρχιών, της περιφέρειας ή των Φορέων Κοινωνικής Ασφάλισης μπορούν να χρησιμοποιούνται για κάθε νόμιμη χρήση επ ‘αόριστον, αν πρόκειται για επ ‘αόριστον κρίση, ή άλλως μέχρι την ημερομηνία που λήγει η ισχύς τους, χωρίς να απαιτείται οι ενδιαφερόμενοι να εξετάζονται εκ νέου από τις Υγειονομικές Επιτροπές του ΚΕΠΑ*».

**Ως εκ τούτου, ζητούμε να αντικατασταθεί η προαναφερθείσα προϋπόθεση με εκείνη που είχε συμπεριληφθεί στην περσινή Πρόσκληση και στις αντίστοιχες οδηγίες συμπλήρωσης της αίτησης, ήτοι ως ακολούθως: «Αντίγραφο βεβαίωσης πιστοποίησης της αναπηρίας σε ισχύ».**

Τέλος, σύμφωνα με τη σχετική Πρόσκληση, εξαιρούνται από όλες τις προϋποθέσεις συμμετοχής όσοι έχουν προ-νήπια, παιδιά, εφήβους και άτομα με αναπηρία, δίχως η ίδια εξαίρεση να εφαρμόζεται και στους γονείς/κηδεμόνες με ποσοστό αναπηρίας από 67% και άνω που έχουν παιδιά χωρίς αναπηρία. **Η Ε.Σ.Α.μεΑ. προτείνει η προαναφερθείσα εξαίρεση να ισχύσει και στην περίπτωση των γονέων/κηδεμόνων με ποσοστό αναπηρίας από 67% και άνω που έχουν παιδιά δίχως αναπηρία λόγω των έντονων οικονομικών προβλημάτων που συνήθως αντιμετωπίζουν τα νοικοκυριά τους.**

***Αξιότιμε κύριε Υπουργέ,***

***Αξιότιμη κυρία Αναπληρώτρια Υπουργέ,***

Ελπίζοντας ότι θα ανταποκριθείτε θετικά και άμεσα στα προαναφερθέντα δίκαια αιτήματά μας.

Σας ευχαριστούμε θερμά εκ των προτέρων.

**Με εκτίμηση**

**Ο Πρόεδρος**

**Ι. Βαρδακαστάνης**

**Πίνακας Αποδεκτών:**

**Ο Γεν. Γραμματέας**

**Ι. Λυμβαίος**

**-**κ. Γ. Ιωαννίδη, Ειδικό Γραμματέα Επιχειρησιακών Προγραμμάτων Ευρωπαϊκού Κοινωνικού Ταμείου (ΕΚΤ)

**-**κ. Θ. Γκοτσόπουλο, Διευθύνοντα Σύμβουλο ΕΕΤΑΑ

**-**κ. Γ. Παπαχατζή, Πρόεδρο Πανελλήνιου Συλλόγου Εργαζομένων Κέντρων Δημιουργικής Απασχόλησης Παιδιών με αναπηρία

-Φορείς μέλη Ε.Σ.Α.μεΑ.